Shtëpia e Bardhë: Duhen bashkërenduar hapat e ardhshëm kundrejt Libisë
Sekretari i Mbrojtjes Robert Gejts pritet të marrë pjesë në një takim të ministrave të mbrojtjes të NATO-s në Bruksel
Ndërkohë që Shtetet e Bashkuara dhe vendet e tjera përgatiten për një reagim të bashkërenduar ndaj Libisë, Presidenti Barak Obama vazhdon të pranojë njoftime të rregullta për gjendjen në vendin afrikanoverior. Drejtuesit e Këshillit të Sigurisë Kombëtare që u takuan dje përfshijnë zyrtarë nga departamentet e shtetit dhe të mbrojtjes, krerët e shtatmadhorisë dhe nga Agjencia Qendrore e Zbulimit. Por Sekretari i shtypit i Shtëpisë së Bardhë, Xhej Karni, e bëri të qartë se mbledhja nuk pritej të nxirrte vendime apo rekomandime që kërkojnë veprimin e presidentit. Sekretari i Mbrojtjes Robert Gejts pritet të marrë pjesë sot në një takim të ministrave të Mbrojtjes të NATO-s në Bruksel, që do të përqendrohet në përgatitjet për një reagim të ngutshëm dhe rreth ndihmave humanitare në Libi. Duke folur për ato që i quajti hapa “dramatike” të marra nga Shtetet e Bashkuara dhe bashkësia ndërkombëtare, përfshirë sanksionet kundër Libisë, zoti Karni tha se nuk ka afat kohor për vendime të mëtejshme. Por ai theksoi rëndësinë e veprimeve të bashkërenduara. Udhëheqësi libian Muamer Gadafi ka paralajmëruar kundër çfarëdo përpjekjeje për të zbatuar një ndalim fluturimi mbi vendin e tij, duke thënë në një intervistë televizive se si rrjedhojë libianët do të rrokin armët kundër vendeve perëndimore. Zëdhënësi i Shtëpisë së Bardhë Xhej Karni bëri dallim midis asaj që e quajti ecuri përgatitore për të papriturat e mundshme përmes vlerësimit të mundësive dhe përcaktimit të gjuhës diplomatike dhe një vendimi nga ana e bashkësisë ndërkombëtare që të ndjekë një rrugë të caktuar për veprim. Zoti Karni tha se Shtetet e Bashkuara parapëlqejnë të punojnë me Kombet e Bashkuara, NATO-n dhe partnerët e tjerë ndërkombëtarë rreth mundësive që po shqyrtohen. Ai ritheksoi qëndrimin e Presidentit Obama se Muamer Gadafi ka humbur legjitimitetin për të qeverisur dhe se duhet të japë dorëheqjen.